skond ir-Regola 108 tar-Regoli ta' Proċedura f'isem il-Grupp PPE-DE lill- Kummissjoni Suġġett: Implimentazzjoni tar-Regolament (KE) Nru 717/2007 dwar ir-'Roaming' fuq Netwerks Pubbliċi tat-Telefown Ċellulari b'rigward speċjali għat-trattament tal-klijenti l-ġodda. Ir-Regolament (KE) Nru 717/2007 dwar ir-'Roaming' fuq Netwerks Pubbliċi tat-Telefown daħal fis-seħħ fit-30 ta' Ġunju 2007. Dan ir-Regolament hu maħsub biex iħeġġeġ il-kompetizzjoni u jnaqqas l-ispejjeż ta' sejħiet tat-telefown bir-'roaming' għal livell ta' prezz raġonevoli. Ir-Regolament ġie adottat fi żmien rekord ta' 11-il xahar peress li l-għan komuni tal-Parlament Ewropew, tal-Kunsill u tal-Kummissjoni kien li l-benefiċċji ta' dan ir-Regolament – prezzijiet orħos u aktar trasparenza – jingħataw liċ-ċittadini ta' l-UE għal żmien il-vaganzi tas-Sajf. Ir-Regolament jobbliga lill-operaturi tat-telefonija ċellulari madwar l-UE biex joffru u jfornu lill-klijenti tagħhom, tariffa għar-'roaming' li ma taqbiżx il-limiti ta' prezzijiet definiti. Sabiex lill-operaturi jitħaffulhom l-attivitajiet amministrattivi interni li huma marbuta mal-bidla ta' kuntratti jew mal-bidla fil-kundizzjonijiet tal-klijenti tagħhom, l-operaturi ngħataw perjodu massimu ta' tranżizzjoni ta' tliet xhur biex jipprovdu tariffi ta' 'roaming' regolat lill-klijenti kollha eżistenti li jagħmlu użu mir-'roaming', dejjem jekk il-klijenti jkunu jixtiequ dan. Għal klijenti ġodda, jiġifieri klienti li jabbonaw għall-ewwel darba wara t-30 ta' Ġunju 2007, il-perjodu ta' tranżizzjoni hu teknikament bla bżonn peress li l-abbonament tagħhom ma jinvolvix xogħol amministrattiv żejjed, u għal din ir-raġuni l-perjodu ta' tranżizzjoni ma kienx inkluż fir-Regolament. Minkejja dan kollu, jidher li l-Kummissjoni u l-Aġenziji Nazzjonali Regolatorji għandhom dubji rigward it-trattament li għandu jingħata lil klijenti ġodda. Kif imħabbar, il-Grupp tar-Regolaturi Ewropej għadu ma ħariġx gwida għall-operaturi dwar kif għandu jiġi implimentat ir-Regolament fir-rigward ta' klijenti ġodda, u klijenti ġodda madwar l-UE qed jonqsilhom id-dritt tagħhom għal sejħiet bir-'roaming' regolati. Fuq liema bażi l-Kummissjoni għandha dubji legali rigward it-trattament li għandu jingħata lil klijenti ġodda? Il-Kummissjoni staqsiet lis-Servizz Legali tagħha biex jagħti opinjoni dwar dan? Kemm kien hemm operaturi tat-telefonija ċellulari madwar l-UE li kienu qed joffru Ewrotariffa għall-klijenti l-ġodda sa mit-30 ta' Ġunju 2007? Kif għandha l-ħsieb il-Kummissjoni li telimina l-inċertezzi rigward it-trattament ta' klijenti ġodda mill-operaturi tat-telefonija ċellulari? Fid-dawl ta' dan in-nuqqas ta' informazzjoni, kif qed taħseb il-Kummissjoni li ser tegħleb dan in-nuqqas u tiżgura li l-klijenti ta' l-UE jkunu konxji mid-drittijiet tagħhom bħala klijenti ġodda? Kif, minn issa, qed taħseb il-Kummissjoni li l-klijenti kollha ta' l-UE jkollhom l-Ewrotariffa disponibbli meta dawn jagħmlu abbonament ġdid?
Extracted from 14701383__OQ__O-2007-0043__MT.txt